Die menslike werwelkolom of ruggraat (Latyn: columna vertebralis) bestaan uit 33 (of soms 32) werwels, met tussen elke twee werwels ’n tussenwerwelskyf (behalwe tussen die eerste twee nekwerwels, die atlas en die aksis). Dit geld vir 99,9% van mense; in uitsonderlike gevalle kom daar ook ’n onvolledige, agtste nekwerwel of sesde lendewerwel voor. Die werwelkolom vorm die as van die skelet. Die werwelkolom word van bo na onder in die volgende dele verdeel: 7 nekwerwels (servikale werwels) 12 borswerwels (torakale werwels) 5 lendewerwels (lumbale werwels) Heiligbeen (sakrale been), ’n vergroeiing van 5 werwels Stuitjie (ook stertbeen of koksiks), ’n vergroeiing van meestal 4 (of 3) werwels Die name van die onderskeie werwels word afgekort as C1-7 vir die nekwerwels, T1-12 of Th1-12 vir die borswerwels, L1-5 vir die lendewerwels en S1-5 vir die heiligbeenwerwels. Vanweë die vorm van die werwels en omdat hulle bo-op mekaar lê, ontstaan ’n hol kanaal wat deur die werwelkolom loop. Dit is die werwelkanaal (canalis vertebralis), waarbinne die rugmurg geleë is.